དེས་ན་དེའི་སྒྲིག་སྟངས་ཐད་ལའང་དོན་ཚན་དུ་མ་ཡོད་དེ།ཐོག་མར་དཔལ་དུས་ཀྱི་འཁོར་ལོ་ལ་སྐད་གཉིས་ཤན་སྦྱར་གྱི་མཆོད་པར་བརྗོད་དེ།ལུགས་འདི་བསྒྱུར་སྤེལ་གནང་མཁན་གྱི་ཆོས་རྒྱལ་རིགས་ལྡན་སྤྱི་དང་།བྱེ་བྲག་དཀར་ནག་རྩིས་ཀྱི་ཤིང་རྟ་ཆེན་པོ་རྣམས་དང་།ལོ་པཎ་བཀའ་དྲིན་ཅན་དག་ལ་མཆོད་པར་བརྗོད་དགོས།དེ་ནས་དངོས་གཞི་འདས་ལོ་བརྟག་པའི་བསྟན་རྩིས་ལ་ཀུན་མཁྱེན་མཉམ་མེད་བུ་རམ་ཤིང་བ་དེ་ཉིད་ལྷུམས་སུ་ཞུགས་པ་དང་།སྐུ་འཁྲུངས་འདས་ཀྱི་ལོ་ཚིགས་ལ་མཁས་པའི་བཞེད་ཚུལ་མི་འདྲ་བ་མང་དུ་ཡོད་ཀྱང་།རིང་ལུགས་ཚད་ཐུབ་གཅིག་གི་སྒོ་ནས་བསྟན་རྩིས་དང་།སླད་ནས་འབྱུང་འགྱུར་བསྟན་པའི་གནས་ཚད་ཀྱི་ལོ་ལྷག་བཅས་འགོད་པའོ།།